钦定古今图书集成/明伦汇编/官常典/第755卷 > 朱之冯 朱敏泰 姚时中 董文用 刘九
## 钦定古今图书集成/明伦汇编/官常典/第755卷 > 朱之冯 朱敏泰 姚时中 董文用 刘九

卿　甯龙　申以孝

按《明外史》本传：“之冯，字乐三，大兴人。天启五年进士。
授户部主事，榷税河西务。课赢，留公帑无所私。寻以
外艰去。崇祯二年，起故官，进员外郎。坐罣误，谪浙江
布政司理问。稍迁行人司副，历刑部郎中、浙江驿传
佥事，青州参议。盗劫沂水民，株连甚众。之冯捕得真
盗，大狱尽解，禽治乐安土豪李中行，权贵为请，不听。”
进副使。赍表入都，寄家属济南。已而济南破，妻冯匿
姑及子于他所，而己从容投井死。姑李闻之，亦绝粒
死之。冯扶柩还，庐墓侧，晨昏伏泣者三年。服阕，起河
东副使。所部邻秦、豫，寇警日至。大猾朱全宇潜通秦
贼之冯，令废将谢鸣进，执杀全宇，部内以宁。十六年
正月擢右佥都御史，巡抚宣府。之冯自妻死，不再娶，
亦不置妾媵，一室萧然。畿内被兵，统军入卫。帝遣中
使慰劳，赉银币。司饷主事张硕抱以“克饷”激变，群缚
之。之冯亟出抚谕，贷商民赀给散，而密捕诛首恶七
人，劾硕抱下吏，军情帖然。总兵唐钰贪恣，论罢之。明
年三月，李自成陷大同。之冯集将吏于城楼，设“高皇
帝位”，歃血誓死守。尽出所有犒士。人心已散，莫为尽
力。监视中官杜勋、总兵王承引先遣人纳款，叩头请
之冯以城下贼，之冯大骂。十一日，贼将至，勋蟒袍鸣
驺郊迎，二十里外将士皆散走。之冯登城太息，见大
炮，语左右：“为我发之。”嘿无应者。自起爇火，或从后掣
其肘。之冯抚膺叹曰：“不意人心至此！”俄贼薄城，承引
遽开门降。城中人先闻讹言，谓贼不杀人，且免徭赋，
咸结彩焚香以迎。左右欲拥之，冯出走，叱之。乃南向
叩头，草《遗表》，劝帝收人心，培气节，遂自缢死。贼弃尸
濠中，濠旁群犬日食人尸，独之冯无损者。福王时，赠
兵部尚书，谥“忠毅。”城中同死难者，督粮通判朱敏泰，
诸生姚时中，投缳死。副将甯龙骂贼死，系狱总兵官
董用文、副将刘九卿及里居知县申以孝，并不屈死。
其他妇女“死义”者十馀人。